text: وقت نجحت فالباك (يا حسرة ) ... البلدية إلي نسكن فيها نضمولنا بمناسبة يوم العلم حفل تفريق جوائز للتلامذة اللي جابو معدلاة باهية فماش ما يلقاو في هلتلامذة الخليفة المثالي لمعز الصوابني ...
  وأنا بصراحة ملي نقرا فالسنة الأولى إبتدائي نكره هلحفلات هاذم ونكره كل ماهو تصفيق وتقبيل قدام الملأ ومصور يحبك تضحكلو وأمك تشيرلك بيدها وهي قاعدة فالصف الأول قدام الناس الكل وتحب توريهم إلي إنت ولدها موش تابع وحدة أخرى ... كنت نمشي أكثر حاجة على خاطرها هي باش نفرحها ... وباش هكك فالصيف تمشيلي شوية مصروف !!
  الحاصل حكاية يوم العلم كنت رافضها على خاطر كنت نعتبرها (ومازلت) رويق فارغ ... وزيد ميلفوق الإستدعاء جابهولي واحد (عندنا نفس اللقب أما موش قريبي) في تكويرة على خاطر غلطو فالإسم ... بدات الوالدة كيف العادة تهجم:
  - يعيش ولدي ... علاش تحرم في روحك من جائزة تستحقها ؟؟
  -تي بوليتيك كلو ... حكاية فارغة وباش نفلت النصف نهائي متع التورنوا متع الفوت في جرت كتاب ومنقلة ... لا ما نحبش
  -نعرفك ديمة وجه هدودو ... حشمان مالعباد شهمك فيهم ... برى ولدي يهديك ... أية نمشيو تو نلقاو طفلة باهية قارية تعرف عليها
  - ههههه ... وحدك كي تبدى تهز وتنفض
  - أمان ؟
  - تي بربي تصورني طلع نبوس في رئيس البلدية ... محلاني عطي خدي لواحد ما يحشمش ... ولا هاك العمدة (السيد هذا من كثر ما يخمم فيا بعثلي إستدعاء متاع الجيش ملي عمري 18 سنة ) ماو تعرفني قداش نبخر بريحتو... يعيش ميمتي فك علينا منهم !!
  - باهي أهوكة ما تاخوش بخاطري ... وأنا فخورة بولدي ووو-
  - باهي باهي يزي ... أما ما نلبسش سروال ... نمشي بشرط وشلاكة بو صبع وبرشة فيهم
  - باهي باهي يزي ... أما ما نلبسش سروال ... نمشي بشرط وشلاكة بو صبع وبرشة فيهم
  وجاء اليوم الموعود ... نهار في أوت ... سخانة يا لطيف وهما جايبينا في غرغور القايلة وطالع أنا والوالدة للمعهد باش يعطوني وسام إلي بصراحة عجبني خير ملكتب إلي مستانس ناخذهم ...
  يومها وبما أنهم كانو تلامذة مصفيين من أطباء متخرجين جدد ومهندسين واساتذة وووتلامذة بكالوريا ... عطاو لكل واحد دقيقتين باش يوجه كلمة في الميكرفون ... انا كي شفت الحكاية هك تحمست ووليت نستنى في دوري ...
  الوالدة شافتني متحمس شمتها قارسة وبدات توصي :
  -نعرفك لسانك ما يهنيش ... تمشيش تفضحني ؟؟
  - شنية ما يهنيش ؟؟ على خاطر نطالب بحقي ؟؟
  -إليوم ما طالب بشي ...كيف صحابك نحبك شوف محلاهم ... اشكر إنس الكل ...عيلتك البلدية المعهد والرئيس زادة ...
  -إم تو نشكرهم ...
  -عيش ولدي بلاش مشاكل ... سمعتني ؟
  -شعندي قلت ؟؟ باهي تو كل واحد يستحق الشكر نشكرو ...
  -باهي ريتها أسماء إلي تقرا سيونس والله محلاها
  -عندها شكون ... (وألحق يقال ... حيرتلي مواجعي)
  وقبل ما تزيد تسالني عيطولي ... طلعت ونحس في روحي سخنت في ضرف 10 ثواني ... حسيت إلي الكلام إلي في مخي باش يحشم الوالدة وباش يجيبلي مشاكل لكن كنت عازم على أني نقولو لأني مانيش باش نسب أو نجرح ... رئيس البلدية عملي بوسة على خدي بالعرق ... خلاني فقدت تركيزي وحاولت نمسحها مغير ما نشلق لكن ما نجمتش ... استحملتها وتوكلت على المولى ...
  أنا شديت الميكرو في يدي و أمي بدات تتبسملي وكأنها تحب تقلي "أهوكة كيف ما وصيتك"
  يتبع